V. Novotný, poslanec: (2003-09-23):
Neoddeliteľnou súčasťou transformačného procesu ekonomiky a spoločnosti je realizácia politiky zamestnanosti ako súčasť hospodárskej politiky štátu. Jej samotná realizácia musí reagovať na meniace sa podmienky trhu práce jednotlivých regiónov Slovenska. Musí mať jasnú stratégiu na znižovanie rozdielov v oblasti zamestnanosti jednotlivých regiónov, no najmä identifikáciu kľúčových priorít rozvoja hospodárskych, sociálnych a najmä regionálnych politík, ktoré majú zásadný vplyv na riešenie problémov nezamestnanosti. Je viac ako isté, že súčasný stav v oblasti sociálnej sféry a služieb zamestnanosti nie je prispôsobený potrebám súčasného ani očakávaného trhu práce. Dnešný systém je nepružný, nákladný a málo výkonný ako z územnosprávneho hľadiska, taktiež z hľadiska vnútornej výstavby. Má nedostatočne flexibilnú organizačnú štruktúru. Zásadným nedostatkom tu je, že napriek viacerým novelizáciám zákona o zamestnanosti sa nepodarilo odstrániť dôsledky počiatočného extenzívneho budovania Národného úradu práce, ktoré nelogicky kopíruje organizáciu územnosprávneho členenia štátu a nerešpektuje špecifikáciu trhu práce. Trojstupňové riadenie je úplne zbytočné, nelogické a neriadi sa princípom, že úrad práce má byť tam, kde je trh práce. Dnešný systém charakterizuje vysoký stupeň centralizácie, kompetenčná disparita medzi správnymi a výkonnými orgánmi, absencia komplexného systému kvality, nedostatočné využívanie zahraničných zdrojov. Musíme vychádzať z princípu, že všetci zodpovedáme za politiku zamestnanosti. Zneužívanie dnešného sociálneho systému je častým javom, pričom neexistujú účinné prostriedky na identifikáciu zneužívateľov a odstránenie nedostatkov, ktoré majú vplyv na celkové hospodárenie štátu. To sa musí zmeniť a to sa dá jedine reformou celého sociálneho systému, výkonných a samosprávnych orgánov služieb zamestnanosti. Návrh zákona, ktorý predkladá vláda Slovenskej republiky, je práve prvým krokom, prostredníctvom ktorého by sa malo dosiahnuť zjednodušenie poskytovania služieb v oblasti sociálnych vecí a služieb zamestnanosti, vytvorenie právneho rámca orgánu špecializovanej štátnej správy v oblasti služieb zamestnanosti a optimalizácia organizačných štruktúr s akcentom na decentralizáciu, zefektívnenie a zároveň sprehľadnenie využitia verejných prostriedkov a zavedenie komplexného systému finančného manažmentu a kontrolovania, zainteresovanie poslancov VÚC jednotlivých regiónov tým, že budú mať právo voliť zástupcov samospráv, zamestnávateľov a zamestnancov do poradných, resp. konzultačných komisií územných úradov sociálnych vecí a služieb zamestnanosti, adaptabilita v rámci predvstupových stratégií do Európskej únie a na záver priblíženie priameho výkonu na regióny tam, kde je trh práce, spružnenie celého systému s akcentom na podporu občanov zamestnať sa. Ako poslancovi z Košického kraja mi prirodzene vyvstáva otázka, ako pomôže nový systém riešeniu problémov nezamestnanosti vo východoslovenskom regióne. Práve tento problém som v ostatných dňoch pri rozhovoroch so zástupcami ministerstva práce, sociálnych vecí a rodiny, ako aj s mnohými poslancami Národnej rady z východoslovenského regiónu opätovne otváral. Uvažoval som, ako riešiť tento problém umiestnením sídla Ústredia sociálnych vecí a služieb zamestnanosti v Košiciach. Moje argumenty vychádzali z nasledovných skutočností. Takmer polovica evidovaných nezamestnaných, 45 % z celkového počtu v rámci Slovenskej republiky je vo východoslovenskom regióne. A problémy sa majú riešiť tam, kde sú, a nie opačne. Toto sídlo v Košiciach by mohlo výrazne prispieť ku diferenciácie regionálnych daností problematiky. Problematický trh práce vyžaduje osobitné špeciálne prístupy k riešeniu problémov. V Košiciach a vo východoslovenskom regióne je dostatok kvalifikovaných odborníkov s dostatočnými praktickými skúsenosťami v oblasti riešenia problematiky zamestnanosti. Ak sa vyrieši iba sčasti nezamestnanosť východoslovenského regiónu, tak miera nezamestnanosti môže poklesnúť v rámci Slovenskej republiky vo výraznejšej miere, čo by sa dalo považovať z celospoločenského pohľadu za vynikajúci výsledok. V meste sa ďalej nachádzajú vhodné a pripravené budovy na prípadné zriadenie sídla, či už je to budova vedľa Okresného úradu práce v Košiciach, poznáte ju tí, ktorí poznáte Košice, alebo tzv. biely dom v Košiciach. A príkladom na excentricky uložené ústredie je napr. Nemecko, kde Spolkový úrad práce sídli v Norimbergu. Na druhej strane som však ako realista musel uznať silnejšie argumenty ministerstva práce, sociálnych vecí a rodiny, či už je to predraženie celého systému pri excentricky uloženom ústredí alebo problém integrity a previazanosti medzi ministerstvom práce, sociálnych vecí a Ústredím sociálnych vecí a služieb zamestnanosti, po tretie, akcent na prípravu a realizáciu projektov spolu financovaných z Európskeho sociálneho fondu a úlohy z toho vyplývajúce pre ministerstvo práce, sociálnych vecí a rodiny a nové ústredie. A po štvrté, presvedčivé boli pre mňa aj argumenty ministerstva, že vládny návrh zákona v dostatočnej miere rieši diferenciáciu regionálnych daností problematiky aj možnosti použitia osobitných a špeciálnych prístupov k riešeniu týchto problémov v rámci navrhovanej štruktúry. Zvážiac všetko pre a proti som sa rozhodol nepodať teda pozmeňujúci návrh na umiestnenie sídla Ústredia sociálnych vecí a služieb zamestnanosti v Košiciach. Myslím, že v mojom vystúpení som dostatočne vysvetlil moje dôvody na tento krok. Ďakujem však všetkým východniarom v Národnej rade, ktorí ma v mojom úsilí podporovali. Na záver mi dovoľte, aby som vyjadril nádej, že nový systém poskytovania služieb v oblasti sociálnych vecí a služieb zamestnanosti výraznou mierou prispeje k riešeniu obrovských problémov nezamestnanosti v Prešovskom a Košickom kraji. Ďakujem za pozornosť. (Potlesk.) Z. Martináková, podpredsedníčka NR SR: Faktickú poznámku má pán poslanec Paška. Uzatváram možnosť prihlásiť sa do faktických poznámok.